ธปท.จี้เลิกกระตุ้นบริโภค
&nbsp;ธปท.กระตุกรัฐบาลถึงเวลาใช้นโยบายปกติ ไม่ควรออกมาตรการกระตุ้นการบริโภคเพิ่ม
20 ส.ค. 2554

ธปท.กระตุกรัฐบาลถึงเวลาใช้นโยบายปกติ ไม่ควรออกมาตรการกระตุ้นการบริโภคเพิ่ม
นายทรงธรรม ปิ่นโต ผู้อำนวยการ สำนักเศรษฐกิจมหภาค ฝ่ายเศรษฐกิจในประเทศ ธนาคารแห่งประเทศไทย (ธปท.) กล่าวว่า ภาวะเศรษฐกิจไทยในขณะนี้สามารถเดินหน้าต่อไปได้ด้วยดีแล้ว และเป็นไปตามที่ ธปท.คาดการณ์ไว้ เห็นได้จากข้อมูลเศรษฐกิจในเดือน มี.ค.ปีนี้ ซึ่งพบว่ายังขยายตัวได้ แม้ว่าจะประสบปัญหาน้ำท่วมและแผ่นดินถล่มในพื้นที่ภาคใต้หลายจังหวัด ดังนั้นจึงไม่มีความจำเป็นที่ภาครัฐจะต้องออกมาตรการเพื่อมากระตุ้นการบริโภค เพราะภาคเอกชนไทยมีศักยภาพในการพึ่งพาตัวเองค่อนข้างมาก ทั้งด้านการบริโภค การลงทุน และการท่องเที่ยว 
“สถานการณ์ในตอนนี้ นอกจากนโยบายการเงินควรจะปรับเข้าสู่ภาวะปกติแล้ว นโยบายการคลังก็ควรปรับเข้าสู่ภาวะปกติได้แล้วเช่นกัน” นายทรงธรรม กล่าว
นายทรงธรรม กล่าวว่า ภาวะการเคลื่อนย้ายเงินทุนของนักลงทุนต่างชาติ ซึ่งมีการไหลเข้าและไหลออกกลับไปกลับมานั้น ถือเป็นเรื่องปกติภายใต้ระบบเงินทุนเคลื่อนย้ายแบบเสรี และอัตราแลกเปลี่ยนแบบลอยเงินทุนเคลื่อนย้ายขณะนี้ยังไม่น่าเป็นห่วง เพียงแต่ต้องจับตาอย่างใกล้ชิด 
น.ส.วงษ์วธู โพธิรัชต์ ผู้อำนวยการอาวุโส ฝ่ายตลาดการเงินและบริหารเงินสำรอง ธปท. กล่าวว่า ขณะนี้เงินทุนไหลเข้าออกไทยค่อนข้างสมดุลแม้มีเงินทุนต่างชาติเข้ามา ทำให้มีแรงขายเงินเหรียญสหรัฐเพื่อแลกเป็นเงินบาท โดยมีความต้องการซื้อเงินเหรียญสหรัฐจากผู้นำเข้ารายใหญ่ และนักลงทุนไทยก็ทยอยนำเงินไปลงทุนในต่างประเทศมากขึ้น เห็นได้จากการยื่นแบบคำขอมายัง ธปท.มีมากขึ้น
น.ส.วงษ์วธู กล่าวว่า ตั้งแต่ต้นปีนี้เป็นต้นมาความต้องการเงินบาทเริ่มมีปัจจัยอุปสงค์และอุปทานที่ใกล้เคียงกันหรือสมดุลมากขึ้น อย่างไรก็ตามเงินทุนยังไหลเข้ามาลงทุนในตลาดหุ้นและตลาดตราสารหนี้ไทยอย่างต่อเนื่องและคาดการณ์ค่อนข้างยาก ว่าเงินทุนที่ไหลเข้ามาจะเป็นเงินระยะสั้นหรือระยะกลาง เพราะนักลงทุนยังพักเงินเพื่อรอดูความชัดเจนอยู่อาทิ การประชุมของธนาคารกลางในยุโรป และธนาคารกลางของประเทศขนาดใหญ่หลายแห่ง ซึ่งล่าสุดธนาคารกลางออสเตรเลียประกาศคงอัตราดอกเบี้ยระดับไว้ที่ระดับ 4.75% ซึ่งการเปลี่ยนแปลงอัตราดอกเบี้ยของประเทศเศรษฐกิจสำคัญ อาจส่งผลต่อตลาดอัตราแลกเปลี่ยนในประเทศหลักๆ รวมถึงอาจจะเชื่อมโยงมายังสกุลเงินในภูมิภาคและค่าเงินบาทไทยได้